**Ministru kabineta noteikumu projekta**

**„Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Epidemioloģiskās drošības likuma 38.1 pants.  Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai (turpmāk – Plāns) 104.uzdevums "Būtiski samazināt administratīvo slogu uzņēmējiem un iedzīvotājiem".  2011.gada 9.novembra Ministru kabineta rīkojuma Nr.592 „Par izglītības iestāžu uzraudzības un kontroles pasākumu samazināšanas plānu” (turpmāk – MK rīkojums) 6.2.apakšpunkts.  Ministru kabineta 2013.gada 16.jūlija sēdes protokola Nr.40, 21§, 9.punkts. |
| 2. | Pašreizējā situācija un problēmas | Epidemioloģiskās drošības likuma 38.1 pants nosaka, ka infekcijas slimību profilakses nodrošināšanai Ministru kabinets nosaka higiēnas prasības paaugstināta riska objektiem.  Šobrīd Ministru kabineta 2002.gada 27.decembra noteikumi Nr.596 „Higiēnas prasības izglītības iestādēm, kas īsteno pirmsskolas izglītības programmas” (turpmāk – noteikumi Nr.596) nosaka higiēnas prasības tikai izglītības iestādēm, kas īsteno pirmsskolas izglītības programmas. Taču, ņemot vērā mūsdienu situāciju, lai nodrošinātu bērniem drošu pieskatīšanas pakalpojumu attīstību atbilstoši Bērnu tiesību aizsardzības likuma 50.3 panta trešajai daļai, ir nepieciešams noteikt higiēnas prasības visiem bērnu pieskatīšanas pakalpojumiem, tai skaitā dienas pieskatīšanas centriem, rotaļu centriem tirdzniecības vietās un aukļu dienestu pakalpojumiem ārpus bērna dzīvesvietas. Bērnu uzraudzības pakalpojumu sniegšanas vietās bērni uzturas gan īslaicīgi (rotaļu un attīstības centri, rotaļu centri tirdzniecības vietās u.c.), gan pilnu laiku (bērnu dienas centri, aukļu dienesta pakalpojumi u.c.), un ir svarīgi, lai, neatkarīgi no pakalpojuma sniegšanas vietas un tajā pavadītā laika, bērniem tiktu nodrošināta droša un higiēnas prasībām atbilstoša vide.  2013.gada 4.jūlijā stājās spēkā grozījumi Bērnu tiesību aizsardzības likumā (turpmāk – grozījumi), kuri ir papildināti ar definīciju – „bērnu uzraudzības pakalpojums”, nosakot, ka tas ir kvalificēts uzraudzības un aprūpes pakalpojums, kura mērķis ir nodrošināt bērna atrašanos pieaugušā klātbūtnē un drošu, saturīgu un lietderīgu dienas organizēšanu bērnam, sekmējot bērna vispusīgu attīstību. Grozījumos ir arī precizēts Bērnu tiesību aizsardzības likuma 50.3pants, nosakot, ka:  - ja vecāki vai persona, kuras aprūpē bērns nodots, nevar nodrošināt, ka bērns līdz septiņu gadu vecumam viņu prombūtnes laikā atrodas uzticamas personas klātbūtnē, viņiem ir pienākums nodrošināt bērna uzraudzību pie bērna uzraudzības pakalpojuma sniedzēja bērna dzīvesvietā vai citā bērna uzraudzībai paredzētā vietā, vai pie bērnu uzraudzības pakalpojuma sniedzēja, kas īsteno pirmsskolas izglītības programmu vai bērnu interešu izglītības programmu,  - bērnu uzraudzības pakalpojuma sniedzējam pakalpojuma sniegšanas vietā jānodrošina bērnam atbilstoša vide, kas nerada draudus viņa drošībai, dzīvībai, veselībai, tikumībai un pilnvērtīgai attīstībai,  - prasības bērnu uzraudzības pakalpojuma sniedzējiem, to reģistrēšanas noteikumus, bērnu uzraudzības pakalpojumu sniedzēju reģistra pārzini un reģistrā iekļaujamo informāciju nosaka Ministru kabinets.  Tā kā grozījumi nosaka deleģējumu izstrādāt prasības bērnu uzraudzības pakalpojumu sniedzējiem, 2013.gada 16. jūlija Ministru kabineta sēdē tika pieņemts Labklājības ministrijas izstrādātais Ministru kabineta noteikumu projekts „Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” (turpmāk – LM noteikumi) (2013.gada 16.jūlija Ministru kabineta sēdes protokols Nr.40, 21§, TA-1680), kurā ir noteiktas profesionālās kvalifikācijas un drošības prasības, sniedzot bērnu uzraudzības pakalpojumu, pakalpojuma sniedzēju reģistrēšanas kārtību Bērnu uzraudzības pakalpojuma sniedzēju reģistrā, reģistra pārzini un reģistrā iekļaujamo informāciju. Lai noteiktu higiēnas prasības ne tikai pirmsskolas izglītības iestādēm, bet arī bērnu uzraudzības pakalpojuma sniedzējiem, Ministru kabineta 2013.gada 16. jūlija sēdes protokola Nr.40, 21§, TA-1680 9.punktā tika noteikts, Veselības ministrijai sagatavot un līdz 2013.gada 1. augustam noteiktā kārtībā iesniegt Ministru kabinetā noteikumu projektu par grozījumiem noteikumos Nr.596.  MK rīkojuma 6.2. apakšpunktā ir uzdots Veselības ministrijai sadarbībā ar līdzatbildīgajām institūcijām, konsultējoties ar jomas ekspertiem un izglītības iestāžu pārstāvjiem, kā arī ņemot vērā starptautisko pieredzi, izvērtēt un, ja nepieciešams pārskatīt higiēnas prasības, kas jāievēro izglītības iestādēm.  Pamatojoties uz MK rīkojuma 6.2. apakšpunktā uzdoto un Plāna 104.uzdevumu, lai mazinātu administratīvo slogu bērnu izglītības un uzraudzības iestādēm un kontrolējošām institūcijām, kā arī, lai pielāgotu normatīvu prasības mūsdienu situācijai, veicinātu iestādes resursu ekonomiju un samazinātu pārbaužu skaitu, Veselības ministrija ir pārskatījusi šobrīd spēkā esošos noteikumus Nr.596 un ir atzinusi, ka ir nepieciešams mainīt esošās normas.  Ņemot vērā visu iepriekš minēto, Veselības ministrija ir sagatavojusi Ministru kabineta noteikumu projektu „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu” (turpmāk – noteikumu projekts).  Noteikumu projektā ir definēti pakalpojuma sniedzēji, uz kuriem ir attiecinātas higiēnas prasības, nosakot, ka tās ir valsts vai pašvaldību iestādes, fiziskas vai juridiskas personas, kuras sniedz bērnu uzraudzības pakalpojumu ārpus bērna dzīvesvietas un izglītības iestādes, kas īsteno pirmsskolas izglītības programmu (turpmāk – pakalpojuma sniedzējs). Pamatojoties uz  Labklājības ministrijas izstrādātajā Ministra kabineta noteikumu projektā „Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” noteikto, ka pēc laika perioda, kurā bērns saņem pakalpojumu, tos iedala: īslaicīgos – ne ilgāk par četrām stundām un pilna laika – ilgāk par četrām stundām, arī noteikumu projektā bērnu uzraudzības pakalpojumi ir iedalīti – īslaicīgos un pilna laika.  Noteikumu projektā ir noteiktas:   1. minimālās higiēnas prasības dienas režīma ievērošanai, lai nodrošinātu bērnam sabalansētu un bērna vecumam atbilstošu dienas plānojumu, kurā iekļauj arī fiziskās aktivitātes, ēdienreizes un atpūtu. Ņemot vērā to, ka bērni līdz 3 gadu vecumam nevar pilnībā izvērtēt sala ietekmi un informēt pieaugušos, ka salst, un ņemot vērā, ka bērnu apģērba termoizolācija var būtiski atšķirties pastāv risks, ka bērni līdz 3 gadu vecumam pastaigājoties -10oC temperatūrā var gūt roku vai kāju apsaldējumus, tādēļ noteikumu projekts paredz, ka šai vecuma grupai pastaigas ārā, ja gaisa temperatūra ir zemāka par - 10 °C, pastaigas svaigā gaisā netiek organizētas.   2) Projektā tiek definēti arī gadījumi, kad bērnu ar infekcijas slimību pazīmēm pakalpojuma sniedzējs nedrīkst uzņemt, lai pasargātu pārējos bērnus no saslimšanas, izņemot gadījumus, kad pakalpojums tiek sniegts vienam bērnam vai vairākiem vienas ģimenes bērniem.  Minētā norma ir attiecināma uz gadījumiem, ja bērnam ir infekcijas slimības pazīmes, piemēram, paaugstināta ķermeņa temperatūra virs 37,5o C, caureja, vemšana, infekcioza rakstura izsitumi ar paaugstinātu ķermeņa temperatūru un uzvedības izmaiņām - miegainību, atteikšanos no ēdiena un dzēriena, paaugstinātu nogurdināmību, raudulību utml., gļotādu vai acu ābolu dzelti. Kā norāda Austrālijas nacionālā veselības un medicīnas pētniecības padomes (*Australian Goverment Netional Health and Medicin Research council Recommended minimum periods of exclusion of school, preschool and child care centres for cases of and contact with infectious diseases)*, Dienvidkarolīnas Veselības un vides uzraudzības departamenta *(South Carolina Department of Health and Environmental Control „Shool Exclusion List Official List of Conditions Requring Exclusion from School, with Guidances Section),* kā arī Īrijas Veselības aizsardzības uzraudzības centra *(Heatlth Protection Surveilance Centre Preschool and Childcare Facility Subcommittee Management of infectious Diseases in Childcare Facilities and Other Childcare Settings*) izstrādātās rekomendācijas infekcijas slimību profilaksei bērnu aprūpes iestādēs, bērns ar šādiem simptomiem ir jāatstāj mājās, ņemot vērā paša bērna veselības stāvokli, kā arī riskus inficēt apkārtējos bērnus.  Minētās infekcijas slimību pazīmes arī ir noteiktas 1999.gada 5.janvāra Ministru kabineta noteikumos Nr.7 „Infekcijas slimību reģistrācijas kārtība”, kur minēts, ka Izglītības iestādes vadītājs nodrošina informācijas sniegšanu Slimību profilakses un kontroles centram, ja tiek konstatēta saslimšana ar infekcijas slimību, kuras izpausmes ir minētie simptomi. Kā norādīja noteikumu projekta darba grupā iesaistīti pirmsskolas izglītības iestāžu vadītāji, nekad nav bijušas problēmas ar šo infekcijas slimību pazīmju noteikšanu, jo pedagogiem, kas strādā pirmsskolas izglītības iestādēs ir atbilstoša pedagoģiskā izglītība, kuras programmā ir iekļauti arī jautājumi par bērnu veselību un biežākajām slimībām, savukārt personai, kura sniedz pilna laika bērnu uzraudzības pakalpojumu, Ministru kabineta noteikumu projektā „Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” ir noteikts, ka jābūt pedagoģiskajai izglītībai, pedagoga vai aukļa profesionālajai kvalifikācijai vai apgūtai pieaugušo neformālās izglītības programmai aukļu darba jomā. Līdz ar to pedagogi un pakalpojuma sniedzēji ir apguvuši zināšanas ne tikai par bērna attīstību un audzināšanu, bet arī par bērna fizioloģiju un bērniem tipiskām infekcijas slimībām un to pirmajām pazīmēm. Arī īslaicīga bērnu uzraudzības pakalpojuma sniegšanas vietā strādājošam personālam ir jābūt pamatzināšanām bērnu aprūpē, lai spētu atpazīt pirmās infekcijas slimību pazīmes un nodrošinātu bērnu veselībai un dzīvībai droša pakalpojuma sniegšanu.  Bērnu tiesību aizsardzības likuma 50.3panta (3) daļā ir noteikts, ka bērnu uzraudzības pakalpojumu sniedzējs pakalpojumu sniegšanas vietā nodrošina bērnam atbilstošu vidi, kas nerada draudus viņa drošībai, dzīvībai un veselībai, tai skaitā arī novērš risku inficēties ar infekcijas slimību ierosinātājiem. Tas nozīmē, ka pakalpojuma sniedzējam arī pēc iespējas ir jānovērš veselo bērnu kontaktēšanās ar infekcijas slimību „avotu”. Telpa, kas ir paredzēta bērna īslaicīgai izolācijai infekcijas slimību gadījumā, pilna laika pakalpojuma sniegšanas vietā ir paredzēta gadījumā, ja bērns saslimst pakalpojuma sniegšanas laikā.  Bērnu ar acīmredzamām slimības pazīmēm nav jāved uz pakalpojuma sniegšanas vietu, tādēļ vecākiem, konstatējot bērnam veselības traucējumus ir jāsazinās ar ģimenes ārstu. Konkrētā ģimenes ārsta prakses darba laiks ir ne mazāk kā 40 stundas nedēļā (pieņem pats ārsts vai ārsta palīgs), gan rīta stundās no 8:00 līdz 13:00, gan vakaros no 13:00 līdz 19:00. Pacientu pieņemšanai ģimenes ārstam ir jānodrošina vismaz 20 stundas nedēļā. Katra ģimenes ārsta praksē katru dienu vismaz 1 stundu tiek pieņemti pacienti ar akūtām saslimšanām bez iepriekšēja pieraksta. Bērniem līdz 18 gadu vecumam ģimenes ārsta vizīte ir bez maksas. Gadījumos, ja nav iespējams nokļūt ģimenes ārsta prakses vietā, ir iespējams pieteikt mājas vizīti. Mājas vizīšu pieteikšana ir iespējama darba dienās vismaz līdz 15:00 un bērniem līdz 18 gadu vecumam tās ir bez maksas. Teritorijā, kur nav ģimenes ārsta, veselības aprūpes pakalpojumus var saņemt feldšera punktos, kuros strādā ārsta palīgi. Arī ārsta palīgs var noteikt slimības diagnozi un nozīmēt ārstēšanu atbilstoši savai kompetencei. Ģimenes ārsta prombūtnes laikā pacientiem tiek nodrošināti ģimenes ārsta aizvietotāja pakalpojumi. Ģimenes ārstam ir jānodrošina saviem pacientiem pieejama informācija par iespējām saņemt ārsta pakalpojumus viņa prombūtnes laikā.  Gadījumos, kad ģimenes ārstu apmeklēt nav iespējams (ārpus ģimenes ārsta darba laika), lielākajās pilsētās un reģionu centros ir iespēja apmeklēt dežūrārstu, kura darba laiks ir darba dienās no 15:00-21:00 un brīvdienās no 8:00 līdz 15:00. Jebkurai ārstniecības iestādei ir jānodrošina informācija par dežūrārsta pieņemšanas laikiem un iespējām pie viņa nokļūt.  Neskaidrību gadījumos, lai izvēlētos labāko rīcību, var sazināties ar savu ģimenes ārstu telefoniski vai zvanīt uz ģimenes ārstu konsultatīvo tālruni 66016001, kur pieredzējuši ģimenes ārsti un viņu palīgi sniegs nepieciešamo informāciju. Konsultāciju var saņemt arī pa e-pastu medkonsultacija@gmail.com, Skype – medkonsultacija, MSN Messenger medkonsultacija@hotmail.com. Gadījumos, ja ir kādas neskaidrības par ģimenes ārstu sniegtajiem pakalpojumiem un pacientu tiesībām tos saņemt vai arī jautājumi par ģimenes ārsta sniegto pakalpojumu apmaksu, var konsultēties Nacionālajā veselības dienestā, kura mājaslapā http://www.vmnvd.gov.lv/lv/469-veselibas-aprupes-pakalpojumi/gimenes-arsti ir pieejama informācija par ģimenes ārstu pieejamības jautājumiem, kā arī var zvanīt uz Nacionālā veselības dienesta bezmaksas tālruni 80001234 darbdienās no plkst.8:30 līdz 17:00.  Noteikumu projektā ir arī paredzēta prasība, ka bērna uzraudzības pakalpojuma sniedzējam ir jāinformē vecāki par pazīmēm, kādos gadījumos bērns netiks uzņemts bērnu uzraudzības pakalpojuma iestādē.  Saskaņā ar 2001.gada 3.aprīļa Ministru kabineta noteikumu Nr.152 „Darbnespējas lapu izsniegšanas kārtība” 7. punktu, vecākam, kas kopj slimu bērnu līdz 14 gadu vecumam, no pirmās bērna slimības dienas piešķir B darba nespējas lapu. Tas nozīmē, ka slimības pabalsts tiek izmaksāts 80% apmērā no pabalsta saņēmēja vidējās apdrošināšanas iemaksu algas. Saskaņā ar šo noteikumu 10.punktu, darba nespējas lapu var izsniegt ārsts vai ārsta palīgs. Tas nozīmē, ka gadījumos, ja ģimenes ārsts nav pieejams, darba nespējas lapu var saņemt arī tuvākajā feldšerpunktā.  3) Ņemot vērā to, ka daudzām infekcijas slimībām dažādos to izpausmes posmos ir dažāds inficēšanās risks, atsevišķos gadījumos arī izveseļošanās periodā vēl saglabājas ilgstoša infekcijas slimības ierosinātāju „nēsāšana” un izdalīšanas apkārtējā vidē, kas var radīt risku apkārtējo inficēšanai, piemēram, zarnu infekciju gadījumos, rotavīrusa infekcijas gadījumā utml., noteikumu projektā ir iekļauta prasība, ka gadījumos, ja bērns ir slimojis ar infekcijas slimību, ģimenes ārstam ir jāizvērtē bērna veselības stāvoklis vai viņš var apmeklēt bērna uzraudzības pakalpojuma vai pirmsskolas izglītības iestādi un jāsniedz rekomendācijas iestādes darbiniekiem par īpašiem piesardzības pasākumiem bērna aprūpei, lai mazinātu pārējo bērnu inficēšanās risku, piemēram pievērst lielāku uzmanību roku mazgāšanai, virsmu un inventāra mazgāšanai, dezinfekcijai utml. Gadījumos, kad vecāki uz savu atbildību atstāj bērnu mājās un pakalpojuma sniedzējam nav pamatotu aizdomu, ka bērns slimojis ar infekciju slimību, ģimenes ārsta izziņa nav nepieciešama.  4) Prasības teritorijai, lai nodrošinātu bērniem drošas aktivitātes ārā, kā arī, ja pakalpojuma sniedzējam nav savas teritorijas, tad paredzēts, ka āra aktivitātes notiek sakoptā, bērniem drošā un pieejamā vietā. Pakalpojuma sniedzējam ir jāizvērtē āra aktivitāšu zonas atrašanās vieta un bērnu iespējas nokļūt līdz tai ar kājām vai pakalpojuma sniedzējam, izmantojot personīgo transportu, lai maksimāli novērstu riskus bērnu drošībai.  5) Prasības pakalpojuma sniegšanas ēkai, telpām un to minimālajai platībai. Noteikumu projektā paredzēts, ka pielāgotas ēkas vai telpu gadījumā ir jāsaņem Veselības inspekcijas novērtējums, ka ēka un tās telpas ir drošas un piemērotas izglītības iestādei vai bērnu uzraudzības pakalpojumu sniegšanai. Šo novērtējumu Veselības inspekcija izsniedz bez maksas. Kā arī noteikumu projektā ir noteikts, ka pielāgojot ēkas daļu vai telpu grupu pakalpojuma sniegšanai, ievēro būvniecības normatīvos noteiktās prasības.  6) Prasības telpu iekārtojumam. Noteikumu projektā ir noteikts, ka bērnu guldināšanai (izņemot diennakts grupas) pakalpojuma sniedzējs var izmantot alternatīvu veidu (saliekamās gultas, matračus), izvērtējot, ka tas nekaitē bērna labsajūtai. Kā arī noteikumu projektā ir noteikts, ka katram bērnam ir marķēti kāju un roku dvieļi vai vienreizējās lietošanas dvieļi un individuāls gultas veļas komplekts. Lai samazinātu infekcijas slimību risku ir noteikts, ka tualetēs ir jābūt šķidrajām ziepēm. Pētījumos pierādīts, ka lietoti ziepju gabali bieži ir kontaminēti, tāpēc arī Pasaules Veselības organizācija iesaka izvairīties no ziepju gabalu lietošanas. Kā arī no infekcijas slimību profilakses viedokļa noteikumu projektā ir paredzēts bērniem līdz 3 gadu vecumam nodrošināt sēdpodu ar marķējumu, tādejādi nosakot, ka katram bērnam tiek nodrošināts, tikai viņa lietošanai paredzēts sēdpods, tāpēc nav nepieciešams lietot vārdu „individuāls”. Katram bērnam ir paredzēts atsevišķs sēdpods, lai izslēgtu inficēšanās risku infekcijas slimību inkubācijas periodā, kad nav specifisko infekcijas slimības pazīmju. Ņemot vērā, ka bērni līdz 3 gadu vecumam ir uzņēmīgāki pret infekcijas slimībām, kā arī ņemot vērā vecumposma attīstības īpatnības, ka šajā vecumā bērniem daudz grūtāk ir ievērot higiēnas prasības (nav iemaņas roku mazgāšanā u.c.), kā arī no fizioloģiskā viedokļa viņi biežāk apmeklē tualeti, pārsvarā vairāki bērni vienā reizē (piemēram, pēc pusdienām, pirms pastaigas ārā) ir svarīgi nodrošināt katram bērnam savu sēdpodu. Jāņem arī vērā, ka šajā vecumposmā bērni apgūst iemaņas lietot podu, līdz ar to bērnam ir svarīgi, ka viņam ir savs marķēts sēdpods. Noteikumu projekta 54.punkts paredz sēdpodu mazgāšanu pēc katras lietošanas reizes ar mazgāšanas līdzekli, bet dezinficēšanu tikai pēc nepieciešamības, savukārt klozetpodu dezinficēšanu veikt pēc vajadzības, bet ne retāk kā divas reizes dienā, lai nodrošinātu elementāru higiēnas prasību nodrošināšanu.  7) Bērniem atbilstošu ēdināšanas pakalpojumu nodrošināšanu, atbilstoši normatīvajiem aktiem par pārtikas apriti un uztura normām. Lai veicinātu bērnu veselīgu ēšanas paradumu veidošanos, noteikumu projektā ir noteikts, ka pakalpojuma sniedzējam ir jānodrošina, lai pakalpojuma sniegšanas vietā nevar iegādāties pārtikas produktus (dzērienus, cukura konditorejas izstrādājumus u.c.), kuriem pievienotas pārtikas piedevas u.c. vielas, kas var radīt risku veselībai. Šī noteikumu prasība attieksies gan uz pirmsskolas izglītības iestādēm, kurās jau šobrīd tiek ievērota šāda prasība, gan uz bērnu uzraudzības pakalpojuma sniedzējiem (īslaicīga un pilna laika).  8) Prasības pakalpojuma sniegšanas vietas nodrošināšanai ar ūdensapgādi, kanalizāciju, apkuri, ventilāciju, apgaismojumu, lai nodrošinātu higiēnas prasībām atbilstošu vidi. Noteikumu projektā ir noteikts, ka pakalpojuma sniegšanas vietā dzeramajam ūdenim ir jāatbilst obligātajām nekaitīguma prasībām un, ja tas nav iespējams, tad bērni slāpju remdēšanai ir jānodrošina ar fasēto dzeramo ūdeni. Kā arī, lai mazinātu infekcijas slimību risku, bērni slāpju remdēšanai jānodrošina ar individuāliem vai vienreizējās lietošanas traukiem. Prasības bērnu pakalpojuma sniegšanas vietas telpu vēdināšanai ir pamatotas ar Veselības inspekcijas veikto pilotpētījumu, kura ietvaros novērtēja skolu vides kvalitāti un secināja, ka visaugstākais gaisa piesārņojums telpās ir no rītiem pirms nodarbību uzsākšanas un pēc nodarbībām, tādēļ vēdināšana visefektīvākā ir tieši šajos laikos, kas neizslēdz iespēju telpas vēdināt arī citā laikā, piemēram, kad bērni devušies pastaigā.  9) Prasības telpu un inventāra uzturēšanas kārtībai. Lai ierobežotu infekcijas slimību risku un ievērotu higiēnas prasības, pakalpojuma sniedzējs izstrādā telpu un aprīkojuma uzkopšanas plānu un nodrošina telpu tīrīšanu atbilstoši šim plānam, kā arī nodrošina telpu inventāra marķēšanu un prasības attiecībā uz inventāra (rotaļlietas, sēdpodi, veļa u.c.) mazgāšanu un dezinfekciju.  Pamatojoties uz Ministru kabineta 2013.gada 16. jūlija sēdes protokola Nr.40, 21§, TA-1680 9.punktā noteikto, kā arī, lai nodrošinātu MK noteikumu projektā noteikto prasību ieviešanu bērnu uzraudzības pakalpojumu sniegšanas vietās līdz jaunajam mācību gadam, noteikumu projektam būtu jāstājas spēkā līdz 2013.gada 1.septembrim. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Noteikumu projekta mērķis ir noteikt higiēnas prasības ne tikai pirmsskolas izglītības iestādēm, bet arī bērnu uzraudzības pakalpojuma sniedzējiem, kuri sniedz savus pakalpojumus ārpus bērna dzīvesvietas, lai samazinātu infekcijas slimību risku un nodrošinātu bērniem drošas un higiēnas prasībām atbilstošas vides pieejamību.  Noteikumos ir noteiktas prasības dienas režīma ievērošanai, prasības pakalpojuma sniegšanas ēkai, teritorijai, telpām, to iekārtojumam, prasības telpu un inventāra uzturēšanai, kā arī prasības ēdināšanas pakalpojumu sniegšanai. |
| 5. | Projekta izstrādē iesaistītās institūcijas | Noteikumu projekta izstrādē piedalījās Labklājības ministrija, Zemkopības ministrija, Izglītības un zinātnes ministrija, Veselības inspekcija, Slimību profilakses un kontroles centrs, nevalstisko organizāciju, pašvaldību, bērnu pirmsskolas izglītības iestāžu un bērnu uzraudzības pakalpojuma sniedzēju pārstāvji. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar |
| 7. | Cita informācija | Pirms noteikumu sagatavošanas izskatīšanai Valsts sekretāru sanāksmē, noteikumu projekts ir nosūtīts saskaņošanai Izglītības un zinātnes ministrijai, Labklājības ministrijai, Zemkopības ministrijai, Izglītības kvalitātes valsts dienestam, Jelgavas izglītības pārvaldei, Mārupes novada pašvaldībai, Latvijas Darba devēju konfederācijai, Ķekavas novada pašvaldībai, Latvijas Pašvaldību savienībai, Latvijas privāto pirmsskolu biedrībai, bērnu rotaļu un dienas pieskatīšanas centram „Raibā pupa”, Vecāku iniciatīvas grupai „Nauda seko bērnam”, Rīgas domes deputātu frakcijai „Vienotība”, Saeimas deputātei Dainai Kazākai*.* |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Valsts un pašvaldības iestādes, kuras īsteno pirmskolas izglītības programmu, sniedz bērnu uzraudzības pakalpojumus (atbilstoši IZM datu bāzes informācijai 2012./2013.m.g. reģistrētas 993 izglītības iestādes, kas īsteno pirmsskolas izglītības programmu, t.sk., pirmsskolas izglītības iestādes, vispārējās izglītības iestādes, speciālās izglītības iestādes), tai skaitā arī Ieslodzījumu vietu pārvaldes Iļģuciema cietuma bērnu pieskatīšanas iestāde.   Komersanti u.c. juridiskās personas, kuras sniedz pakalpojumu (skaitu nav iespējams noteikt, jo komersantiem Uzņēmumu reģistrā nav nepieciešams norādīt savu darbības veidu), t.sk. bērnu attīstības centri, rotaļu centri tirdzniecības vietās, u.c.  Fiziskās personas, t.sk., individuālie komersanti, saimnieciskās darbības veicēji vai pašnodarbinātās personas, kas sniedz pakalpojumu. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Ģimenes ar bērniem, kuri apmeklē pirmsskolas izglītības iestādes vai izmanto bērnu uzraudzības pakalpojumus (skaits nav nosakāms). |
| 3. | Tiesiskā regulējuma finansiālā ietekme | Veselības inspekcija papildus pirmsskolas izglītības iestāžu uzraudzībai veiks arī bērnu uzraudzības pakalpojumu uzraudzību esošā budžeta ietvaros. |
| 4. | Tiesiskā regulējuma nefinansiālā ietekme | Jaunie noteikumi noteiks higiēnas prasības ne tikai pirmsskolas izglītības iestādēm, bet arī bērnu uzraudzības pakalpojumu sniedzējiem, tādā veidā samazinot risku bērnu veselībai un nodrošinot higiēnas un drošības prasībām atbilstošu vidi bērniem, kā arī nodrošinot godīgu konkurenci un vienādas prasības pirmsskolas izglītības iestādēm un bērnu uzraudzības pakalpojumu sniedzējiem. |
| 5. | Administratīvās procedūras raksturojums | Ar noteikumu projektu tiks noteikts, ka pielāgotām ēkām, kurās paredzēts ierīkot pirmsskolas izglītības iestādi vai sniegt bērnu uzraudzības pakalpojumu, būs nepieciešams Veselības inspekcijas higiēnas prasību novērtējums. Pamatojoties uz pakalpojuma sniedzēja iesniegumu, Veselības inspekcijas amatpersonas veiks ēkas un telpu apskati un sniegs novērtējumu vai ēka un tās telpas atbilst higiēnas un drošības prasībām, lai tajā atrastos pirmskolas izglītības iestāde vai tiktu sniegts bērnu uzraudzības pakalpojums. Iepriekš minētais Veselības inspekcijas atzinums būs jāiesniedz, reģistrējot bērnu uzraudzības pakalpojumu, atbilstoši LM noteikumos noteiktajam. Veselības inspekcijas novērtējums tiks sniegts bez maksas. |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Stājoties spēkā noteikumu projektam, jāatzīst par spēku zaudējušiem noteikumi Nr.596, jo iepriekš minēto noteikumu prasības tiek iekļautas jaunajā noteikumu projektā. |
| 2. | Cita informācija | Nav |

|  |  |
| --- | --- |
| **VI. Sabiedrības līdzdalība un šīs līdzdalības rezultāti** | |
| Sabiedrības informēšana par projekta izstrādes uzsākšanu | Sabiedriskai apspriešanai noteikumu projekts no 2013.gada 20.maija tika ievietots Veselības ministrijas mājas lapas sadaļā „Publiskā apspriešana”.  Jāņem vērā, ka noteikumu projekts izstrādāts sadarbībā ar Labklājības ministriju un balstoties uz Zemkopības ministrijas, Izglītības un zinātnes ministrijas, nevalstisko organizāciju, pašvaldību, bērnu pirmsskolas izglītības iestāžu un bērnu uzraudzības pakalpojuma sniedzēju priekšlikumiem. |
| Sabiedrības līdzdalība projekta izstrādē | Sabiedrība ar Veselības ministrijas mājas lapā ievietoto noteikumu projektu varēja iepazīties un izteikt savu viedokli no 2013.gada 20.maija līdz 2013.gada 20.jūnijam. |
| Sabiedrības līdzdalības rezultāti | Sabiedrības priekšlikumi vai iebildumi par noteikumu projektu netika saņemti. |
| Saeimas un ekspertu līdzdalība | Projekts šo jomu neskar |
| Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības inspekcija, Pārtikas un veterinārais dienests. |
| 2. | Projekta izpildes ietekme uz pārvaldes funkcijām | Noteikumu projekts šo jomu neskar |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide. | Noteikumu projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošo institūciju likvidācija. | Noteikumu projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošo institūciju reorganizācija. | Noteikumu projekts šo jomu neskar |
| 6. | Cita informācija | Nav |

Anotācijas III. un V. sadaļas – projekts šīs jomas neskar.

Veselības ministre I.Circene

09.08.2013.14:00

3336

A.Kalniņa

67876148, [astra.kalnina@vm.gov.lv](mailto:astra.kalnina@vm.gov.lv)